Aminohapete, puriinide, pürimidiinide ja teiste rakule eluliselt tähtsate komponentide koostisosaks on lämmastik. Osa baktereid (näiteks Rhizobium'i liigid) on võimelised fikseerima lämmastikku atmosfäärist, konverteerides seda nitogenaaside abil ammooniumiks. Seejärel assimileeritakse ammoonium aminohapetesse. Need bakterid, kes ei ole võimelised lämmastikku atmosfäärist fikseerima, lähtuvad lämmastiku assimileerimisel ammooniumist. Ammooniumi olemasolu korral amideeritakse a -ketoglutaraat glutamaadiks ning seejärel toimub transamineerimine, kus aminorühm NH2 kantakse glutamaadilt järgmistele ühenditele, näiteks oksaloatsetaadile, millest tekib aspartaat. Aspartaadist lähtuvad paljude aminohapete biosünteesirajad.